A4-0066/98

Euroopan parlamentin suositus neuvostolle Länsi-Saharasta

Euroopan parlamentti, joka

- ottaa huomioon työjärjestyksensä 92 artiklan,

- ottaa huomioon Euroopan unionista tehdyn sopimuksen J.7 artiklan toisen kohdan,

- ottaa huomioon 16. maaliskuuta 1995 antamansa päätöslauselman Länsi-Saharasta ((EYVL C 89, 10.4.1995, s. 159.)) ja 13. heinäkuuta 1995 antamansa päätöslauselman kahdeksan Saharan mielenosoittajan oikeudenkäynnistä Marokossa ((EYVL C 249, 25.9.1995, s. 159. )),

- ottaa huomioon Yhdistyneiden kansakuntien turvallisuusneuvoston päätöslauselmat 658 ja 691,

- ottaa huomioon ulko- ja turvallisuusasiain sekä puolustuspolitiikan valiokunnan ehdotuksen suositukseksi (A4-0066/98),

A. ottaa huomioon Länsi-Saharan rauhansuunnitelman, joka on vahvistettu ja hyväksytty YK:n turvallisuusneuvoston YK:n Länsi-Saharassa järjestettävää kansanäänestystä koskevaa toimeksiantoa (MINURSO) käsittelevillä päätöslauselmilla 658 ja 691, kuten myös turvallisuusneuvoston päätöslauselman 1113, jossa MINURSOn toimeksiantoa pidennetään ja ilmaistaan tyytyväisyys osapuolten Houstonissa tekemiin sopimuksiin,

B. ottaa huomioon, että Marokon ja Polisario-rintaman välisissä neuvotteluissa saavutetut tulokset merkitsevät ainutlaatuista mahdollisuutta ja että ne ovat mahdollistaneet kompromissin, joka saattaisi johtaa menestyksekkääseen itsemääräämisoikeutta koskevan kansanäänestyksen järjestämiseen tämän vuoden lopussa,

C. ottaa huomioon sopimusten monimutkaisuuden ja kaikkien kansanäänestyksen järjestämistä edeltävien vaiheiden epävarmuuden,

D. ottaa huomioon joidenkin EU:n jäsenvaltioiden erityisen historiallisen vastuun alueella sekä Marokon kuningaskunnan ja Polisario-rintaman välisen rauhan merkityksen Maghrebin alueen vakaudelle,

E. pitää tarpeellisena, että EU päättäväisesti tukee tämänhetkistä rauhansuunnitelman uudelleen aktivoimista ja tekee parhaansa, jotta uudelleen käynnistetty prosessi kehittyy ennusteiden mukaisesti vapaalla ja demokraattisella tavalla,

F. pitää asianmukaisena, että neuvosto määrittelee yhteisen kannan, jossa vahvistetaan uudelleen EU:n päättäväisyys kansanäänestyksen suhteen ja vahvistetaan kehys EU:n mahdollisimman täydelliseksi tueksi rauhansuunnitelmaan liittyville taloudellisille ja inhimillisille tarpeille,

G. ilmaisee halunsa lähettää Länsi-Saharan itsemääräämisoikeutta koskevaa kansanäänestystä varten tarkkailijavaltuuskunnan;

1. Suosittaa neuvostolle, että se:

a) ottaa huomioon Euroopan parlamentin toiveen siitä, että Euroopan unioni päättäväisesti tukee rauhansuunnitelman täydellistä soveltamista, sen uudelleen aktivoimiseen johtaneita sopimuksia ja suunnitellun kansanäänestyksen järjestämistä, samoin kuin sitä, että kansanäänestyksen valmistelut sujuvat osapuolten parhaimpien mahdollisten yhtäläisten mahdollisuuksien ja äänestäjien turvallisuuden vallitessa;

b) määrittelee yhteisen kannan tavoitteena vahvistaa uudelleen EU:n täysi tuki rauhansuunnitelmalle ja kaikille sen välivaiheille (äänestäjien identifiointi, joukkojen majoittaminen, vankien vaihto, poliittisten vankien ja muiden kadonneiden vapauttaminen, pakolaisten kotiuttaminen, vaalikampanjan järjestelyt jne.) sekä EU:n aktiivinen osallistuminen vapaan ja avoimen itsemääräämistä koskevan kansanäänestyksen järjestämiseen sovittuna ajankohtana edesauttaen myös sitä, että osapuolet kunnioittavat tehtyjä sitoumuksia ennen äänestystä ja sen aikana sekä saavutettuja tuloksia äänestyksen jälkeen, sekä takaavat joka tapauksessa ihmisten perusoikeudet kansanäänestyksen tuloksesta riippumatta;

c) tarjoaa ja toimittaa kaikissa tapauksissa tarvittavaa humanitaarista apua niin YK:n ja sen erityisjärjestöjen (erityisesti YK:n pakolaisjärjestön) kuten muidenkin humanitaaristen järjestöjen välityksellä, jotta tuettaisiin saharalaisten asianmukaista uudelleen asuttamista kiista-alueella, ja yleensäkin liittää EU:n mukaan MINURSOn toimintaan tarjoamalla varoja, tarkkailijoita ja tarpeen vaatiessa henkilöstöä ja varusteita;

d) laatii tulevaa ja pysyvää yhteistyötä koskevan ohjelman, jonka tavoitteena on Länsi-Saharan kokonaisvaltainen ja kestävä kehitys;

2. Kehottaa puhemiestään välittämään tämän suosituksen neuvostolle ja tiedoksi komissiolle sekä jäsenvaltioiden hallituksille.